Poliisi varautuu maahanmuuttopolitiikkaa ja kielteisiä turvapaikkapäätöksiä vastustavien mielenosoitusleirien pystytyksiin Helsingin lisäksi myös muualla Suomessa.

Poliisin mukaan pitkäkestoisia mielenosoituksia organisoidaan kantasuomalaisten tukijoiden avustuksella.

Rautatientorin mielenilmaus Helsingin ydinkeskustassa on kestänyt jo toista kuukautta.

Poliisi tarkkailee tilannetta, Helsingin kaupunki seuraa sivusta.

Turvapaikanhakijoiden mielenilmaus on jatkunut Helsingin Rautatientorilla jo toista kuukautta. TUULA MALIN

Poliisin arvelee leirien määrän lisääntyvän kevään ja kesän mittaan sitä mukaan, kun hallinto-oikeuksista alkaa tippua täytäntöönpanokelpoisia, lainvoimaisia kielteisiä turvapaikkapäätöksiä.

- Kyseessä on maanlaajuinen organisoitu toimintamalli. Telttoja pystytetään näkyville paikoille kaupunkien keskustoihin. Oulussa on jo leiri, Tampereelle odotellaan, kertoo rikoskomisario Jari Kinnunen Sisä-Suomen poliisilaitokselta.

Poliisin mukaan pitkäkestoisia mielenosoituksia organisoidaan kantasuomalaisten tukijoiden avustuksella. Tukijoukot tuntevat Suomen kokoontumisvapautta koskevan lainsäädännön. Laki varmistaa kokoontumisoikeuden ja mielipiteenvapauden julkisella paikalla ilmoitusmenettelyllä, ilman maanomistajan lupaa.

Tukijoukot tietävät myös lainsäädännön heikkouden mielenilmausten laajuuden ja aikarajojen suhteen.

- Laki ei rajaa millään tavoin julkisten kokousten kokoa ja kestoa, vahvistaa Helsingin kaupungin valmiuspäällikkö Anssi Vuosalmi.

Poliisi tarkkailee, kaupunki seurailee

Rautatientorin mielenilmaus Helsingin ydinkeskustassa on kestänyt jo toista kuukautta. Poliisi tarkkailee tilannetta, Helsingin kaupunki seuraa sivusta. Poliisi ja kaupunki vaihtavat tietoja keskenään.

Kaupungin valmiuspäällikön mukaan maanomistajan keinot mielenilmauksen rajaamiseksi ovat vähäiset. Kaupunki voi maanomistajana puuttua leirin toimintaan vasta, mikäli siitä aiheutuu huomattavaa haittaa kaupungin muulle toiminnalle: kaupunkilaisille, ympäristölle tai omaisuudelle.

- Toistaiseksi näin ei ole ollut. Teemme kuitenkin aktiivista yhteistyötä Helsingin poliisin kanssa asiassa. Mikäli alueella ilmenee vakavia järjestyshäiriöitä, on Helsingin poliisi ensisijaisesti vastuullinen viranomainen puuttumaan asiaan. Leiri voidaan määrätä purettavaksi yleisen järjestyksen ja turvallisuuden varmistamiseksi, selvittää Vuosalmi.

Valmiuspäällikkö Vuosalmi korostaa, että mielenilmauksen rajaamiskynnys on korkealla, koska Helsingin kaupunki haluaa omalla toiminnallaan kunnioittaa kokoontumislakia.

- Vaakakupissa ovat toisaalta mielipiteenvapaus ja kokoontumisoikeus sekä toisaalta edellisistä aiheutuvat häiriöt. Helsingin kaupungille ihmisoikeudet ovat arvo. Arvo on myös länsimaiseen demokratiaan kuuluva vapaus oman mielipiteen ilmaisemiseksi sekä kaikille kuuluva oikeus kokoontua yhteisen asian vuoksi.

Poliisi uskoo, että turvapaikanhakijoiden telttamielenosoituksia ilmaantuu kevään ja kesän aikana muihinkin kaupunkeihin. Kyse on poliisin mukaan kantasuomalaisten tukemasta, organisoidusta toiminnasta. TUULA MALIN

Laki ei toimi

Helsingin kaupungin valmiuspäällikkö pohtii, ettei 90-luvun lainsäädäntö toimi parhaalla mahdollisella tavalla nykyisessä tilanteessa.

- Julkiselle paikalle pystytettävä pitkäkestoinen mielenilmaus on ilmiönä uusi Suomessa. Eduskunnan pitäisi miettiä lakimuutoksia julkisten kokoontumisten muodon, koon ja keston rajaamiseksi, sanoo Vuosalmi.

Valmiuspäällikkö kertoo, että Helsingin kaupungin etsivää sosiaalityötä tekevät viranhaltijat ovat vierailleet turvapaikanhakijoiden telttaleirissä useamman kerran viime viikkojen aikana.

Leirin vahvuus on Vuosalmen mukaan noin 80-100 henkeä. Mukana on turvapaikanhakijoita sekä heitä tukevia kantasuomalaisia. Pääosa leirillä olevista suomalaisista on naisia.

Telttaa ei tarkasteta

Ylikomisario Seppo Kujala Helsingin poliisista ei osaa sanoa ovatko kaikki leirillä olevat turvapaikanhakijat laillisesti maassa. Telttaleirissä olevien henkilöllisyyttä ei ole tarkastettu poliisin toimesta missään vaiheessa mielenilmausta.

- Lainsäädäntö ei mahdollista näin laajaa tarkastusta ilman luotettavaa vihjetietoa. Voimme tehdä yleisen tarkastuksen alueella vasta, kun tiedämme varmuudella, että leirissä todella majailee laittomasti Suomessa olevia henkilöitä, perustelee Kujala poliisin hiljaiseloa asiassa.

Ylikomisario Kujala muistuttaa, että vihje on luotettava vasta silloin, kun se saadaan luotettavasta lähteestä. Rautatientorin toiselle laidalle kokoontuneiden maahanmuuttovastaisten vastamielenosoittajien vihjeet eivät ole ainakaan toistaiseksi saaneet poliisia liikkeelle.

Poliisi ei tiedä keitä Helsingin telttaleirissä on. Helsingin kaupungin valmiuspäällikön mukaan leirin vahvuus vaihtelee 80-100 henkilön välillä. TUULA MALIN

Tampereella tiukka linja

Poliisit tulkitsevat lakia ja sen suomia toimintamahdollisuuksia eri tavoin eri kaupungeissa.

Lounais-Suomen poliisi järjesti viime viikonloppuna tehostettua ulkomaalaisvalvontaa Porin alueella. Valvonnassa tavoitettiin kuusi lainvoimaisen kielteisen turvapaikkapäätöksen saanutta henkilöä. Laittomasti maassa olevat henkilöt löydettiin Teljän seurakunnan tiloista. Seurakunta oli majoittanut heidät kirkkorakennuksen yhteydessä sijaitsevaan talonmiehen asuntoon.

Poliisin linja tarkastusten suhteen vaikuttaa myös Tampereella tiukemmalta kuin Helsingissä.

Rikoskomisario Kinnunen Sisä-Suomen poliisilaitokselta katsoo, että ero kaupunkien välillä johtuu erilaisesta ulkomaalaislain tulkinnasta. Kinnusen mukaan poliisi voi suorittaa henkilötarkastuksen telttaan, kirkkoon tai vastaanottokeskukseen yksinomaan oman epäilynsä perusteella.

- Ilman muuta, mikäli poliisilla on syytä tai aihetta epäillä laittomuutta, Kinnunen täsmentää.

Kinnusen mukaan poliisilla ei ole tarvetta odotella ulkopuolelta annettua vihjetietoa.

- Toki tilanne on hankala, koska oikeuskansleri ja eduskunnan oikeusasiamies ovat linjauksillaan tavallaan asettaneet poliisille suitset suuhun. Poliisi on arka toimimaan, koska kanteluita poliisin toiminnasta tehdään herkästi, selittää rikoskomisario Jari Kinnunen.

- Kun resurssit ovat muutenkin niukat, niin totta kai poliisit ovat varovaisia käynnistämään ulkomaalaisiin kohdistuvia, kanteluherkkiä toimenpiteitä.

Jari Kinnusen mukaan laki kieltää etnisen profiloinnin, mutta telttatarkastuksissa ei ole kyse profiloinnista. Teltoissa on myös kantasuomalaisia.

Mikäli teltta tulee Tampereen Keskustorille, tarkastuskynnys on todennäköisesti matalampi kuin Helsingissä.

- Laittomasti maassa oleville kirjoitetaan ainakin sakot. Samalla kehotetaan poistumaan maasta itse tai vaihtoehtoisesti poliisi poistaa, lupaa Kinnunen.

Tehokasta toimintaa

Kinnusen mukaan Sisä-Suomen poliisilaitos on poistanut laittomasti maassa olevia ulkomaalaisia tehokkaasti viime vuoden sekä alkuvuoden aikana.

- Sisä-Suomen poliisin ulkomaalaisryhmä on toimeenpannut kiitettävällä ripeydellä käännytyspäätöksiä. Viime vuonna ryhmä poisti tuhat käännytyspäätöksen saanutta. Tänä vuonna koneeseen on laitettu jo yli 80 irakilaista ja afganistanilaista, Kinnunen kehuu.

- Osa on lähtenyt vapaaehtoisesti, osa saattaen. Poliisi on varmistanut jokaisen kuljetuksen, hän täsmentää.